**Tájékoztató a helyi önkormányzati és nemzetiségi önkormányzati választásokat követően a NAV felé teljesítendő jegyzői adatszolgáltatásról, valamint a képviselők és a választott tisztségviselők által benyújtandó nyomtatványról**

A 2024. június 9-ei helyi önkormányzati és nemzetiségi önkormányzati választásokra tekintettel a Nemzeti Adó- és Vámhivatal (NAV) az alábbiak szerint várja az önkormányzatok jegyzőinek bejelentését.

A 2024. évi helyi önkormányzati és nemzetiségi önkormányzati választásokon megválasztott képviselőkre vonatkozóan a jegyzők az adatszolgáltatást a jogerős választási eredmény függvényében adhatják le. Az idei önkormányzati választásokhoz kapcsolódó **valamennyi jogkövetkezmény alkalmazásának kezdő időpontjaként 2024. október 1. napját kell érteni[[1]](#footnote-1)**, **kivéve**, ha **a választás napján a polgármesteri tisztség betöltetlen**[[2]](#footnote-2), ebben az esetben a jegyző a megválasztott polgármesterre vonatkozóan **a választási eredmény jogerőre emelkedését követően köteles leadni az említett adatszolgáltatást**.

A NAV az előző ciklusban bejelentett tisztségviselők adatait 2024. október 1-je után a jegyzői adatszolgáltatásokból álló nyilvántartásból törli.

**Az önkormányzatok jegyzőinek 2024. október 1-je után** – az újonnan választott és újraválasztott képviselőkre együttesen **– szükséges az adatszolgáltatást teljesíteni,** az Általános Nyomtatványkitöltő (ÁNYK) programból elérhető **JEGYZOI nyomtatványon.** A NAV felé azokról a személyekről kell adatot szolgáltatni[[3]](#footnote-3), akik vonatkozásában a köztartozásmentességet vizsgálni kell.

A képviselő-testületeknek, a kormányhivataloknak, valamint nemzetiségi önkormányzatoknak szóló értesítéseket a 2024. június 9-i választáson jogerősen megválasztott képviselőkre vonatkozóan beadott JEGYZOI (Bejelentőlap a méltatlansági eljárásban érintett személyekről szóló adatszolgáltatáshoz) nyomtatványok alapján küldi meg[[4]](#footnote-4) a NAV.

Fontos tudni, hogy a **NAV kizárólag a** JEGYZOI nyomtatványon **bejelentett adózókról küld** **törlési értesítést** az említett szerveknek.

Az alábbi esetekben nem küld törlési értesítést a NAV

* ha nincs leadott KOMA (KOMA Összevont nyomtatvány a köztartozásmentes adózói adatbázissal kapcsolatos ügyek intézéséhez) kérelem
* a KOMA nyomtatvány leadásának hónapjában (a vizsgálat a hónap utolsó napján történik, ennek alapján követő hónap 10. napján kerül az adózó az adatbázisba),
* ha az adózó nem törlés, hanem egyéb ok miatt, például hiánypótlási kötelezettség, vagy felvétel elutasítása miatt marad ki a KOMA-ból (első hónapban hiánypótlásra felszólítást kap, ha ennek nem tesz eleget, akkor a felvételi kérelmet elutasítja a NAV).

KOMA nyomtatvány leadása, a felvétel igazolása, az esetleges hiányosságok miatti teendők:

A helyi önkormányzati képviselők és polgármesterek, valamint a nemzetiségi önkormányzatok **2024. évi általános választására alkalmazandó** **átmeneti rendelkezések alapján**[[5]](#footnote-5) a **képviselőknek** **október 31-ig (a speciális szabállyal[[6]](#footnote-6) érintett polgármestereknek a választás eredményének jogerőre emelkedését követő 30 napon belül),** a méltatlansági eljárásban érintett **választott tisztségviselőknek[[7]](#footnote-7)** a megbízatásuk **létrejöttétől számított 30 napon belül** kell a felvételüket kérni a köztartozásmentes adózói adatbázisba. A felvétel a **KOMA nyomtatványon** kérhető. A nyomtatvány KAÜ azonosító[[8]](#footnote-8) használatával az [Online Nyomtatványkitöltő Alkalmazásban](https://onya.nav.gov.hu/#!/login) pár kattintással kitölthető.

A nyomtatvány **sikeres beadás**áról a **NAV elfogadó** **nyugtá**t küld a beadó képviselő, választott tisztségviselő tárhelyére, a beadás tényét ezzel a **nyugtával lehet igazolni**. A KOMA felvételi feltételeket a NAV minden hónap utolsó napján ellenőrzi és ha ezeknek a feltételeknek a képviselő, választott tisztségviselő megfelel, akkor a NAV felveszi az [adatbázisba](https://nav.gov.hu/adatbazisok/koztartozasmentes/egyszeru_lekerdezes).

Ha a felvételi feltételeknek a képviselő, választott tisztségviselő nem felel meg, akkor a beadást követő első vizsgálat eredménye alapján a NAV hiánypótlásra felszólító levelet küld. Ha a hiányosság pótlása ezt követően sem történik meg, akkor a felvételi kérelem elutasításra kerül.

A köztartozásmentes adózói adatbázisban **az a magánszemély, egyéni vállalkozó szerepelhet**, aki a közzétételt megelőző hónap utolsó napján a következő, együttes feltételeknek[[9]](#footnote-9) megfelel:

* nincs a NAV-nál nyilvántartott 5 000 forintot meghaladó nettó adótartozása,

valamint 30 000 forintot meghaladó adótartozásnak nem minősülő köztartozása;

* az esedékes bevallási és befizetési kötelezettségeit maradéktalanul teljesíti (erről a KOMA-nyomtatvány beadásakor nyilatkozni kell);
* adó megfizetésre kötelezettként nincs lejárt esedékességű tartozása.

Ha valamely feltételnek a képviselő, a választott tisztségviselő nem felel meg, de a hiányosságokról szóló értesítés alapján a hiányosságokat pótolja, akkor a következő havi vizsgálatnál azokat a NAV újra ellenőrzi és ha a feltételeknek megfelel, felvételt nyer az adatbázisba.

Példák a felvételi eljárásra:

1. A képviselőnek nincs tartozása, a feltételeknek megfelelt

* 2024. október 29-én a megválasztott képviselő beadja a KOMA kérelmet;
* a NAV 2024. október 31-én fennálló állapot szerint megvizsgálja az adózó adatait, aki minden felvételi feltételnek megfelel, ezért
* 2024. november 10-én a NAV felveszi a honlapján közzétett KOMA adatbázisba.

1. A képviselőnek van tartozása, vagy hiányzik a bevallása

* 2024. október 1-jén beadja a megválasztott képviselő a KOMA kérelmet;
* a NAV 2024. október 31-én fennálló állapot szerint megvizsgálja az adózó adatait, akinek 23 000 forint személyi jövedelemadó tartozása van, ezért
* 2024. november 10-én a NAV hiánypótlásra felszólító levelet küld.
* 2024. november 11-én a képviselő befizeti az adótartozását.
* 2024. november 30-án fennálló állapot szerint a NAV ismét megvizsgálja az adózó adatait, aki már minden feltételnek megfelel, ezért
* 2024. december 10-én a NAV felveszi a honlapján közzétett KOMA adatbázisba.

1. A képviselő már régóta szerepel az adatbázisban, de közben tartozása lesz

* A megválasztott képviselő szellemi tevékenység folytatása miatt adószámos magánszemély és régóta szerepel a KOMA adatbázisban.
* A képviselőre vonatkozóan az önkormányzat jegyzője 2024. október 21-én benyújtotta a JEGYZOI adatlapot.
* 2024. október 25-én a NAV előzetes értesítést küld a képviselő tárhelyére arról, hogy 30 000 forintot meghaladó adótartozásnak nem minősülő köztartozása van (itt még lehetősége lenne a képviselőnek befizetni a tartozását, ami biztosítaná a nyilvántartásból törlés mellőzését, de a példa kedvéért most a befizetés elmarad)
* 2024. október 31-én fennálló állapot szerint a NAV megvizsgálja az adózó adatait, akinek 60 000 forint közúti bírság tartozása van, ezért
* 2024. november 10-én törli az adatbázisból.
* A JEGYZOI nyomtatvány alapján 2024. november 22-én a NAV a törlés tényéről értesíti az illetékes kormányhivatalt és képviselő-testületet.
* A képviselő a tartozását 2024. november 25-én befizeti és új KOMA kérelmet ad be.
* A NAV 2024. november 30-án fennálló állapot szerint megvizsgálja az adózó adatait, aki már minden feltételnek megfelel, ezért
* 2024. december 10-én a NAV felveszi a honlapján közzétett KOMA adatbázisba.

Fontos! A **JEGYZOI nyomtatványon** az adatszolgáltatást a képviselő, választott tisztségviselő *adóazonosító jelén* kell a jegyzőnek teljesíteni, **de a képviselő**, választott tisztségviselő saját döntése alapján **kérheti a KOMA felvételét** *az adóazonosító jelén, adószámán, vagy akár mindkét azonosítóján egyszerre*, attól függően, hogy a köztartozásmentességi eljárásokban milyen minőségben jár el.

**A feltételek vizsgálata mindkét azonosító esetén azonos**, így hiányosság esetén mindkét azonosítóval törlésre kerül az adózó a KOMA adatbázisból. A bejelentett képviselők, választott tisztségviselők adószám/adóazonosító összerendezése a NAV háttérrendszereiben az eljárás alatt automatikusan megtörténik. Ez azt jelenti, hogy a JEGYZOI nyomtatványon lejelentett adózók KOMA nyilvántartásból való törlése esetén – akkor is, ha a KOMA-ban adószámon szereplő adózót érint – a NAV értesítést küld a JEGYZOI nyomtatványon szereplő képviselő-testületnek, a kormányhivatalnak, nemzetiségi képviselő esetén képviselő-testület, közgyűlés felé.

**Leggyakoribb kérdések:**

**Hogy lehet igazolni a KOMA bejelentkezést?**

A jegyző felé a KOMA bejelentkezés tényét az elfogadási nyugtával igazolja a képviselő, ami a saját tárhelyéről tölthető le.

**Nincs a tárhelyen elfogadási nyugta, mi lehet a baj?**

Ha nincs elfogadó nyugta, akkor ellenőrizni kell, hogy a beküldés sikeresen megtörtént-e, mert sok esetben a kitöltést követően a beküldés megerősítése nem történik meg.

**Kaptam elfogadási nyugtát, de nem szerepelek a KOMA-ban, mi lehet a baj?**

Ha a kérelem beadását követő hó 10-én nem szerepel a KOMA listában, akkor ellenőrizni kell, hogy nincs-e a tárhelyen hiánypótlásra felszólító értesítés (mert a NAV vagy szerepelteti az adózót a KOMA-ban, vagy értesítést küld a feltételek nem teljesítéséről). Érdemes ellenőrizni, hogy jó azonosítón (adószám/adóazonosítón) történik-e a lekérdezés.

**Nem értek egyet a NAV döntésével, mert nincs hiányosságom, mit tehetek?**

Törlési értesítés és hiánypótlásra felszólító levélben szereplő hiányosságokkal szemben [ePapíron, telefonon, vagy személyesen](https://nav.gov.hu/ugyfeliranytu/keressen_minket) is tehet észrevételt. Ha az jogos, akkor az észrevételt benyújtót a NAV soron kívül felveszi a KOMA-ba, aminek tényét a jegyző, vagy az illetékes szerv a NAV honlapon közvetlenül is ellenőrizhet, vagy az adatbázis adatainak kinyomtatásával a képviselő is igazolhat.

1. Magyarország helyi önkormányzatairól szóló 2011. CLXXXIX. törvény (Mötv.) 146/J. § (1)-(2) bek, és a nemzetiségek jogairól szóló 2011. évi CLXXIX. törvény (Nek tv.) 167. § (1)-(2) bek. [↑](#footnote-ref-1)
2. Helyi önkormányzati képviselők és polgármesterek választásáról szóló 2010. évi L. törvény 24. § (4) bek. [↑](#footnote-ref-2)
3. Az adózás rendjéről szóló 2017. évi CL. törvény (Art.) 94. § (3) és (5) bek. [↑](#footnote-ref-3)
4. Mötv. 38. § (4) bek. és a Nek tv. 107. § (3) bek. [↑](#footnote-ref-4)
5. Lásd 1-es számú lábjegyzet [↑](#footnote-ref-5)
6. Lásd 2-es számú lábjegyzet [↑](#footnote-ref-6)
7. Mötv. 40. § (3) bek. [↑](#footnote-ref-7)
8. A Központi Azonosítási Ügynök (KAÜ) a szabályozott elektronikus ügyintézési szolgáltatásokban használt azonosítókkal biztosítja az elektronikus ügyintézési lehetőséget, ilyen azonosító például az ügyfélkapu. [↑](#footnote-ref-8)
9. Art. 260. § [↑](#footnote-ref-9)