**Csanytelek Község Önkormányzata Csanytelek Község Önkormányzata**





Polgármesterétől J e g y z ő j é t ő l

***🖂 6647. Csanytelek, Volentér János tér 2.sz.*🕿 63/578-510; fax: 63/578-517;**

**E-mail:** [**csanytelek@csanytelek.hu**](mailto:www.csanytelek@csanytelek.hu)**, honlap:** [**www.csanytelek.hu**](http://www.csanytelek.hu/)

CS/1473-15/2024.

**E l ő t e r j e s z t é s**

**Csanytelek Község Önkormányzata Képviselő-testülete 2024. októberi alakuló ülésére**

**Tárgy:**  *Az önkormányzat Szervezeti és Működési Szabályzata felülvizsgálatára megbízás*

**Tisztelt Képviselő-testület!**

Tájékoztatom Önöket arról, hogy az Alaptörvény 32. cikk (1) bekezdése d) pontja értelmében *a helyi önkormányzat a helyi közügyek intézése körében törvény keretei között meghatározza – eredeti jogalkotói hatáskörében – szervezeti és működési rendjét.*

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 53. § (1) bekezdése kimondja, hogy **a képviselő-testület működésének részletes szabályait a szervezeti és működési szabályzatáról szóló rendeletében határozza meg.**

**A képviselő-testület** az Mötv. 43. §-ában szabályozott módon eljárva, *alakuló ülését a helyhatósági választást jogerőre emelkedését követő 15 napon belül tartja meg.*

A Képviselő-testület **az alakuló vagy az azt követő ülésen a törvény szabályai szerint**

* **megalkotja, vagy felülvizsgálja a szervezeti és működési szabályzatáról szóló önkormányzati rendeletét,**
* *a polgármester előterjesztése alapján megválasztja a bizottságok tagjait,*
* *a polgármester előterjesztése alapján megválasztja az alpolgármestert,*
* *dönt, ill. rögzíti a tisztségviselők (polgármester, alpolgármester) illetményét, tiszteletdíját.*

A korábbi szabályokhoz képest az Mötv. az SZMSZ felülvizsgálati határidejére vonatkozóan kifejezetten szigorodott, ezért szükséges már az alakuló ülésen megbízást adni annak felülvizsgálatára.

Fontos, hogy az *önkormányzati rendeletek alkotásakor*  be kell tartani a jogalkotásról szóló 2010. évi CXXX. törvény (a továbbiakban: Jat.) és a jogszabályszerkesztéséről szóló 61/2009. (XII. 14.) IRM rendelet (a továbbiakban: IRM rendelet) szabályozási körébe tartozó

* a jogszabályok szerkesztésére,
* a jogszabályok előkészítésére,
* az előzetes hatásvizsgálat készítésre,
* az indokolási kötelezettségre, továbbá
* a már megalkotott jogszabályok esetében az utólagos hatásvizsgálat és
* jogszabályok tartalmi felülvizsgálatára

irányadó szabályokat.

A Jat. 3. §-a értelmében, az önkormányzati rendelet más jogszabály rendelkezését nem ismételheti meg, eltekintve a Kúria vonatkozó döntésétől, amely a vegyes jogszabály-szerkesztési megoldásként elfogad bizonyos szintű átfedést a jogszabályok között akként, hogy az nem veszélyeztetheti a jogbiztonság elve érvényesülésének biztosítását.

Az Mötv. 53. § (1) bekezdése tartalmaz egy nem mindenre kiterjedő felsorolást az SZMSZ elemeire vonatkozóan az alábbiak szerint:

az önkormányzat képviselő-testülete önkormányzati rendeletbe foglaltan rendelkezik:

1. az önkormányzat hivatalos megnevezéséről, székhelyéről;
2. a képviselő-testület átruházott hatásköreinek felsorolásáról;
3. a képviselő-testület üléseinek összehívásáról, vezetéséről, tanácskozási rendjéről;
4. az önkormányzati képviselőkre vonatkozó magatartási szabályokról, az ülés rendjének fenntartásáról és az annak érdekében hozható intézkedésekről;
5. a nyilvánosság biztosításáról;
6. a döntéshozatali eljárásról, a szavazás módjáról,
7. a rendeletalkotásról és határozathozatalról;
8. a képviselő-testület ülésének jegyzőkönyvéről;
9. a köz-meghallgatásról (falugyűlésről);
10. az önkormányzat szerveiről, azok jogállásáról, feladataikról;
11. a jegyzőnek a jogszabálysértő döntések, működés jelzésére irányuló kötelezettségéről;
12. a képviselő-testület bizottságairól;
13. a képviselő-testület társulásban való részvételéről.

Az Mötv. 53. § (2) bekezdése további előírásokat rögzít, miszerint a képviselő-testület meghatározhatja

* az egyes napirendek tárgyalására fordítható időkeretet;
* a hozzászólások maximális időtartamát;
* korlátozhatja az ismételt hozzászólás, indítványozás lehetőségét.

A (3) bekezdés úgy rendelkezik, hogy az SZMSZ-ben kell meghatározni

* mely önszerveződő közösség képviselőjét illeti meg tevékenységi körében a tanácskozási jog a képviselő-testület és a bizottság ülésein;
* azoknak a fórumoknak (falugyűlés) rendjét, amelyek a lakosság közvetlen tájékoztatását szolgálják.

Az SZMSZ eddig is alkalmazott logikai tagolását az alábbiak szerint:

* Bevezető rész,
* Általános rendelkezek,
* Részletes rendelkezések,
* Záró rendelkezések,
* Mellékletek és
* Függelékek.

**Az önkormányzat hatályos SZMSZ-e mindenben megfelel a törvényben felsorolt elvárásoknak.** Véleményünk szerint a Jat. és az IRM rendelet szerint elvégzett felülvizsgálata során, a *hatályos önkormányzati rendelet formai elemei változtatása nem indokolt,* kivéve, ha a képviselő-testület *az eddigiektől eltérő álláspontot alakít ki,* pl. az alpolgármesteri tisztség tekintetében, a bizottságok alakítására vonatkozóan és egyéb más kérdésekben.

Az önkormányzati rendelet **VII. Fejezete hatályon kívül helyezését** az teszi indokolttá, hogy *okafogyottá vált annak tartalma, mert a Csanyteleki Roma Nemzetiségi Önkormányzat Képviselő-testülete 2024. október 1. napjával megszűnt azáltal, hogy a vonatkozó központi jogszabályokban foglaltaknak nem felelt meg a választási eljárás feltételeinek, mert a jelöltekre ajánlásként leadott jelöléseinek száma az elvártnál kevesebb volt, ezért nem kerülhetett sor nemzetiségi választásokra településünkön.* Ennek tudható be, hogy nem tartható fenn az eddigi együttműködési megállapodásokban foglaltak szerinti feladatellátás.

Az önkormányzati rendelet 1. melléklete tartalmazza a képviselő-testület hatásköréből való átruházása szerinti feladatokat, melyből a hulladékgazdálkodási feladatellátását már a DAREH, hanem a MOHU látja el, ezért okafogyottá vált a d) pont, melyet hatályon kívül kell helyezni.

**Tisztelt Képviselő-testület!**

Indítványozzuk az előterjesztésben foglaltak megvitatását és a határozati javaslat változtatás nélküli elfogadását.

C s a n y t e l e k, 2024. október 07.

Tisztelettel:

............................................................ ........................................................

Erhard Gyula Kató Pálné

polgármester jegyző

**.../2024. (X. .. .) Ökt határozat**

**Tárgy:**  *az önkormányzat Szervezeti és Működési Szabályzata felülvizsgálatára megbízás*

**H a t á r o z a t i javaslat**

1. Csanytelek Község Önkormányzata Képviselő-testülete megtárgyalta a polgármester és a jegyző közös előterjesztésében benyújtott fenti tárgyra irányuló javaslatát és rögzíti, hogy azt változtatás nélkül elfogadta, mely irányadó az egységes szerkezetben benyújtandó önkormányzati rendelet-tervezet tartalmi és formai elemeire, a vonatkozó hatályos jogszabályok szerinti eljárásrendnek megfelelve.
2. A Képviselő-testület a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében és a 43. §-ban foglalt jogkörében eljárva, megbízza az Ügyrendi Bizottságot, hogy az önkormányzat Szervezeti és Működési Szabályzatáról szóló 14/2015. (XI. 27.) önkormányzati rendeletét vizsgálja felül akként, hogy a jelenleg hatályos önkormányzati rendelet módosítására tegyen javaslatot.

Végrehajtás határideje: soron következő képviselő-testületi ülés

Végrehajtásért felelős: Kató Pálné jegyző és az Ügyrendi Bizottság Elnöke

Beszámolás határideje: rendelet elfogadását követő testületi ülés

Határozatról értesítést kap:

* Csanytelek Község Önkormányzata Képviselő-testülete Tagjai (Helyben)
* Ügyrendi Bizottság Elnöke, Tagjai
* Erhard Gyula polgármester
* Kató Pálné jegyző és általa
* Kecskeméti Dorottya Jegyzői Irodavezető
* Irattár